kardosdrur/scandi-wiki huggingface dataset:
Den termohaline cirkulation

Den termohaline cirkulation er de sammenhængende havstrømme, der udgør et globalt kredsløb. Ordet er sammensat af thermo for varme og haline for havsalt. Det globale kredsløb kaldes også havenes store transportbånd.

Den thermohaline cirkulation har stor betydning for Jordens klima. Ud over forskellen i saltindhold og i temperatur drives kredsløbet også af vinde og Jordens rotation (Corioliskraften).

En del af det thermohaline kredsløb, der er af stor betydning for Vesteuropas klima, er Golfstrømmen og dens forlængelse Den Nordatlantiske strøm. I takt med, at den varme Golfstrøm flyder mod nord, afgives varme ved fordampning. Det øger saltholdigheden (saliniteten) af vandet, som derved bliver tungere, og en del af dette tungere vand synker mod bunden.
I det nordlige Atlanterhav, hvor vandet fryser til is, bliver saltindholdet i det vand, der ikke er frosset, endnu større, og det vil derfor synke til bunds. Der kan næsten tales om en slags vandfald i havet. Det nedsynkende vand bliver derved til en del af den Nordatlantiske Dybhavsstrøm. Denne mekanisme kaldes også Grønlandspumpen og er en drivende kraft i det globale thermohaline kredsløb. Den atlantiske termohaline cirkulation benævnes også på engelsk med forkortelsen AMOC (Atlantic meridional overturning circulation).

Ifølge forskning fra 2021 af Francois Lapointe og Raymond S. Bradley kollapsede AMOC (incl. Golfstrømmen) i slutningen af det 13. århundrede, hvilket forårsagede den lille istid.

Referencer

Se også 

 El Niño sydlige oscillation
 Golfstrømmen
 Grønlandspumpen
 Grønlands gletsjere
 Grønlands indlandsis
 Havstrømme
 Upwelling
 Hydrosfæren
 Vand

Eksterne links og henvisninger 

 Ustabilt hav kan skabe pludselige klimaændringer. Videnskab.dk 
 Golfstrømmens stabilitet (eng.)
 Gletsjer på Hawaii og Golfstrømmen (eng.)

Havstrømme
Klima
Fældningsreaktion

En fældningsreaktion er inden for kemien en blanding af to forskellige opløsninger, hvori de oprindelige ionforbindelser blandes til nye ionforbindelser som giver anledning til bundfald. Grænsen for tungt- og letopløselige stoffer går ved 2 gram pr. 100 ml vand ved 20 °C. Hvis der kan opløses mere end 2 gram er det letopløseligt.
I praksis går ionerne sammen i et iongitter, så snart produkterne er af såkaldt tungtopløselig karakter. Det vil kort sagt sige at stoffet har en lav opløselighed.

Eksempel 
Ag+(aq) + Cl-(aq) → AgCl (s)

I praksis vil dette kunne ses ved at to opløsninger (AgNO3 og NaCl) hældes sammen og ved at kigge på hvilke to stoffer der enten er letopløselige eller tungtopløselige, ud fra en tabel, ser man at:

Ag+(aq) + Cl-(aq) → AgCl (s)

Na+(aq) + NO3-(aq) →  Na+(aq) + NO3-(aq)

Referencer

Eksterne henvisninger 

Kemiske reaktioner
Tom Jensen (bokser)

Tom Jensen (født 13. november 1947 i Aalborg,død 17. juli 2019) var en dansk professionel bokser i mellemvægt. 

Tom Jensen boksede som amatør for bokseklubben Lindholm BK for hvem han i 1967 blev jysk, dansk og nordisk mester i mellemvægt. Også i 1967 stillede han op ved Europamesterskaberne i Rom, men tabte første kamp. Tom Jensen debuterede samme år som professionel, da han den 7. september 1967 i en alder af 19 år slog tyskeren Günther Kober ud i 2. omgang. Den 4. januar 1968 mødte han italieneren Roberto Bisotti, der hidtil havde tabt samtlige sine 10 kampe. Jensen led sit første nederlag til Bisotti, da han tabte på point efter 4 omgange. Tom Jensen boksede en lang række kampe, hvoraf de fleste blev vundet, herunder over den tidligere tyske mester i let-mellemvægt Werner Mundt, den tyske mester i mellemvægt Hans Dieter Schwartz og EM-udfordreren Les McAteer. 

Tom Jensen havde i 1973 40 kampe med kun 3 nederlag, da han blev matchet mod Fabio Bettini, der netop havde tabt mod Tom Bogs om den ledige titel om europamesterskabet i mellemvægt. Jensen tabte på point efter 10 omgange, og mistede chancen for at få en titelkamp. Jensen fortsatte karrieren i letsværvægt og vandt en række kampe, men tabte til Mario Almanzo, der kort forinden havde tabt sit italienske mesterskab i letsværvægt. Det blev også til nederlag mod Johnny Frankham og mod Bunny Sterling, der få år tidligere havde vundet over Tom Bogs. Tom Jensen fik herefter en match i Oslo mod den unge ubesejrede nordmand Harald Skog i en kamp, der blev angivet at være om det skandinaviske mesterskab i letsværvægt. Tom Jensen havde ikke en chance mod Skog, der sendte ham i gulvet to gange i første omgang. Jensen måtte tage tælling i 4. omgang og kom ikke ud til 5. omgang. Tom Jensen boksede én kamp yderligere i karrieren, da han den 15. februar 1975 slog den tidligere europamester Lothar Stengel ud i 2. omgang. Trods succesen mod Stengel besluttede Tom Jensen som 27-årig at lægge handskerne på hylden efter en lang karriere, hvor det blev til 53 kampe med 43 sejre (22 før tid), 8 nederlag (3 før tid) og 2 uafgjorte.

Referencer

Eksterne henvisninger / kilder 
 Rekordliste på boxrec.com

Mandlige boksere fra Danmark
Personer fra Aalborg
Syltemade Ådal

Syltemade Ådal er en 20m dyb dal, der ligger i Vester Skerninge Sogn på Sydfyn, og som fra tid til anden bliver oversvømmet med havvand. Dalbunden kaldes også syltemaen. Sylt er et gammelt navn for salt og Maden refererer til en strandeng. 

Den unikke ådal blev skabt ved afslutningen af istiden for 10.000 år siden, da smeltevand banede sig vej under iskappen. Syltemae Ådal blev fredet i 1978, og der er i dag anlagt vandrestier med gangbroer, som letter de til tider vanskelige adgangsforhold.

Eksterne henvisninger 
Danmarks naturfredningsforening - Syltemade Ådal

Dale i Danmark
Lokaliteter i Svendborg Kommune
Copenhagen Masters

Copenhagen Masters er en invitationsturnering i badminton. Den spilles mellem jul og nytår i Falconer salen i København. Ledelsen sender hvert år invitationer ud til verdensranglistens 6 bedste inden for hver af de 3 kategorier, der spilles i, herresingle, herredouble og mixdouble. Det har varieret lidt om der spilles damesingle og mixdouble alt efter om der har været danske spillere i verdenseliten.

Herredoublerne og herresinglerne fordeles i 2 puljer, et dansk par/single i hver (da der er tradition for at have 2 danske par/singler med i hver kategori). Mixdoublerne spiller en indledende kamp og vinderen af den ene kamp spiller mod taberen af den anden og vice versa. Derefter mødes vinderne i finalen. I 2001 var præmien for at vinde herredouble 40.000 dkr. til deling og 30.000 kr. for at vinde herresingle 

Peter Gade har vundet turneringen 10 gange, senest i 2010 efter en finale mod verdensranslisten nr. 5, Boonsak Ponsana fra Thailand.

Tidligere vindere

Noter 

Badmintonturneringer
Sport i Danmark
Metal Storm

Metal Storm er et revolutionerende våbensystem i stand til at affyre tusindvis af projektiler i sekundet.

Projektilerne affyres én efter én, men så hurtigt at første projektil stadig er i piben når andet projektil affyres

Denne form for våben giver store muligheder indenfor enhver form for angreb – men også nye muligheder indenfor forsvar, f.eks mod missiler.

Teknologi og konstruktion 
Metal Storm er ikke bygget op med et traditionelt magasin, udløsermekanismer etc.

I stedet er her tale om en enkelt pibe, fyldt op med projektiler, som ligger på række indeni piben. Mellem hver projektil ligger en lille krudtladning, som antændes af et elektrisk signal, når operatøren trykker på aftrækkeren. Projektilerne bliver affyret ligeså hurtigt som strømmen løber, og derfor er det muligt at opnå ekstreme skudrater.

En enkelt pibe kan i teorien affyre 120.000 projektiler i minuttet. Systemet er opbygget således, at man kan sætte flere piber sammen, og forsøg med op til 36 piber har vist affyringsrater svarende til 1.620.000 affyrede projektiler i minuttet. Husk dog på at dette er den teoretiske mængde, ganget op ud fra et mere retfærdigt testresultatet med 270 affyrede projektiler på en hundrede del af et sekund.

Anvendelse 
Systemet kan anvendes på mange forskellige platformer; håndvåben, maskingeværer, artilleri etc.

Systemet bygges, så det passer til hver våbentype, f.eks få piber til et lille håndvåben og flere piber og projektiler til et stort artillerianlæg.

Våben
Jamie Cook

Jamie Cook (født 8. juli 1985) er guitarist i bandet Arctic Monkeys.

Eksterne henvisninger 

 

Guitarister fra Storbritannien
Rockmusikere fra Storbritannien
M1 Abrams

M1 Abrams er en amerikansk kampvogn med 105 mm (M1) eller 120 mm kanon (M1A1 og senere) produceret af General Dynamics. M1 Abrams er den primære kampvogn i United States Army og United States Marine Corps.

M1 Abrams er opkaldt efter general Creighton Abrams, tidligere forsvarschef og chef for den amerikanske hærs 37th Armor Regiment. M1 Abrams erstattede M60 Patton i den amerikanske hær.

Historie og udvikling 
M1 Abrams blev udviklet af Chrysler Defense, som blev opkøbt af General Dynamics Land Systems Division i 1982. Kampvognen kom i tjeneste i den amerikanske hær i 1980. I 1985 blev den opgraderet og fik typebetegnelsen M1A1. Den nye variant fik en 120 mm L44 glatløbet kanon, produceret af tyske Rheinmetall AG, forbedret pansring og beskyttelse mod ABC-våben.

M1A2 er en anden forbedret variant, bl.a. med termisk sigte for vognkommandøren, navigationsudstyr og bedre integration mellem de elektroniske systemer om bord.

Abrams var i kamp for første gang under Golfkrigen i 1991.

Teknik 
Abrams har et mandskab på fire personer. Køreren sidder fremme i skroget, mens vognkommandøren, skytten og laderen sidder i tårnet.

Panseret er af kompositmateriale, afledt af det britiske Chobhampanser. Det består af forskellige lag med varmebestandig keramik, hårdt stål og sejt aluminium. M1A1 fik fra 1988 forstærkninger af forarmet uran.

De første udgaver havde en 105 mm riflet kanon. M1A1 og M1A2 har en 120 mm glatløbet kanon. I tillæg har vognkommandøren et 12,7 mm maskingevær og laderen et 7,62 maskingevær. Et tredje maskingevær er monteret koaksialt med hovedarmeringen.

Motoren er en 1500 hk Honeywell AGT1500 gasturbine, med en firetrins automatisk gearkasse.

Udgaver 
M1 1980–1985
M1 IP (IPM1) Forgænger til M1A1 i 1985
M1A1 120 mm kanon. 1985–1992
M1A1AIM Opgraderede eksisterende vogne på tidspunktet
M1A1D Opgradering til digitale systemer
M1A2 Fra 1992
M1A2SEP
M1 Grizzly Bjærgningsvogn
M1 Panther II Fjernstyret minerydder
M104 Wolverine Broslagningsvogn

Eksterne henvisninger 

 M1A1/A2 Abrams Main Battle Tank hos Army-technology.com  (på engelsk)
 Main Battle Tank M1A1 Abrams  (på engelsk)

Kampvogne
United States Army
Våben fra USA
Fred Ward

Fred Ward (født 30. december 1942 i San Diego, Californien, USA, død 8. maj 2022) var en amerikansk skuespiller, filmproducer og model.

Ward begyndte sin filmkarriere i 1979 sammen med Clint Eastwood i Flugten fra Alcatraz. Han medvirkede i Manøvre med døden, Mænd af den rette støbning, Remo Williams, hans selvproducerede film Miami Blues, Ormen, Henry & June, The Player, Short Cuts, Alle disse kvinder, Høj pistolføring 33 1/3: Den ultimative fornærmelse, Tremors 2: Aftershocks, Kædereaktion, Road Trip, Management samt som karakterskuespiller i mange action-, drama-, komedie og thrillerfilm. Ward var også model og arbejdede sammen med Lara Stone, Linda Evangelista, Dree Hemingway og Beri Smither. Han medvirkede i Pirelli Calendar i 1998.

Udvalgt filmografi 

 1979: Flugten fra Alcatraz – John Anglin
 1981: Manøvre med døden – Korporal Lonnie Reece
 1983: Mænd af den rette støbning – Virgil Grissom
 1983: Silkwood – Morgan
 1985: Remo Williams – Remo Williams
 1988: Alle disse kvinder – Roone Dimmick
 1990: Henry & June – Henry Miller
 1990: Ormen – Earl Bassett
 1990: Miami Blues – Sgt. Hoke Moseley
 1992: The Player – Walter Stuckel
 1993: Short Cuts – Stuart Kane
 1994: Høj pistolføring 33 1/3: Den ultimative fornærmelse – Rocco Dillon
 1995: Un bruit qui rend fou – Frank
 1996: Tremors 2: Aftershocks – Earl Bassett
 1996: Kædereaktion – FBI-agent Leon Ford
 2000: Road Trip – Earl Edwards
 2002: Sweet Home Alabama – Earl Smooter
 2008: Management – Jerry Flux

Referencer

Eksterne henvisninger 
 

Filmskuespillere fra USA
Filmproducere fra USA
Modeller fra USA
Personer fra San Diego
Skuespillere fra Californien
Nikkel-jern-akkumulator

Nikkel-jern-akkumulator (Edison-batteri, Edison-akkumulator, Edison-celle, Jungner-akkumulator, Ni-Fe-celle
) er et genopladeligt batteri, som har Nickel(III)-oxid-hydroxid katode og en jern anode, med en kaliumhydroxid-elektrolyt. Den nominelle celle spænding er 1,2V. Det er et meget robust batteri, som er tolerant over for hård anvendelse, (overopladning, overafladning, kortslutning
 
og termisk chock) og har typisk et meget langt liv selvom det bliver anvendt hårdt. Det bliver ofte anvendt til backup situationer, hvor der oplades på det hele tiden og det kan holde i 30 år. Dets ulemper er; lav energitæthed pt., høj selvafladning, dårlig ydelse ved lave temperaturer, lav energitæthed og dets høje fremstillingspris sammenlignet med bly-syre-akkumulatoren ledte til mindre udbredelse.

Nikkel-jern-akkumulator har længe været anvendt i europæisk minedrift, fordi de er robuste overfor vibrationer, høj temperatur og anden fysisk stress. Der bliver forsket i dem i 1980'erne til vindturbinesystemer, solcellesystemer og moderne elektriske biler.

 
Kun særlige solcelle laderegulatorer kan anvendes med Nikkel-jern-akkumulatorer.

Kilder/referencer

Eksterne henvisninger 
Nife Miners Electric Hand Lamp
thebakken.org: Battery, five Edison cells
7. jun 2011, ing.dk: Edison fik ret: Hans gamle batterityper var ekstremt holdbare

Genopladelige batterier
Sille

Sille er en tyrkisk landsby der ligger i en dal 7 kilometer vest for byen Konya.

Byen har været beboet siden frygisk tid.
Den var en af de første kristne centre.
Både Sankt Paul og senere Mevlana besøgte Sille.
Indtil 1920'ernes deportationer boede der kristne grækere i Sille.

En af de mest markante bygninger i Sille er Sankt Helene kirken.
Den oprindelige kirke blev bygget allerede i år 327. I 1833 og igen i 1880 blev den repareret.
I dag er den åben for turister.
Den mindre kirke ved navn Tepe knejser på lille bakke der også har den muslimske kirkegård.
Denne kirkes tag er styrtet sammen.
Kilder angiver at der i den byzantiske periode var 60 kirker og klostre

I byen findes også huler der er udhugget i tufa klipperne, som det også kendes fra Kappadokien.

Eksterne henvisninger 

Byer i Tyrkiet
Wolsztyn

Wolsztyn er en by i regionen Storpolen i det vestlige Polen. Byen har ca. 13.500 indbyggere og er hovedsæde for Powiat wolsztyński i Województwo wielkopolskie.

Byen er omgivet af søerne Jezioro Wolsztyńskie og Jezioro Berzyńskie, der får vand fra Doyca.

Byen fik markedrettigheder før 1424. I 1793 kom byen til Preussen og i 1807 til Hertugdømmet Warszawa. En bybrand ødelagde store dele af byen i 1810. Fra 1815 til 1920 hørte byen til den prøjsiske provins Posen og var med afbrydelser hovedsæde for Kreis Bomst. Derefter kom den til den nydannede stat Polen. Under den tyske besættelse fra 1939 til 1945 var den hovedsæde for Landkreis Wollstein i Reichsgau Wartheland.

Maskindepotet 
Jernbanen mellem Wolsztyn og Zbąszyń blev taget i brug i 1884. Maskindepotet, Parowozownia Wolsztyn, råder i dag over mere end 30 forskellige damplokomotiver af forskellige typer. Enkelte af disse kører stadig i daglig drift som følge af en aftale mellem de polske statsbaner og en britisk rejsearrangør for jernbaneentusiaster. Dermed er Wolsztyns maskindepot det sidste i Europa, der indsætter normalsporede damplokomotiver i normal drift. På de indsatte damplokomotiver foretages der også uddannelse af damplokomotivførere til veteranbaner.

Siden 1993 arrangerer det nuværende PKP Cargo hvert år i en weekend omkring 1. maj en damplokomotivparade med deltagelse af en række polske og tyske damplokomotiver. Samtidig afholdes en byfest.

Berømte indbyggere 
 Robert Koch (19843-1910), tysk læge og nobelprismodtager, der opdagede årsagen til miltbrand, mens han arbejde i byen.
 Bruno Asch (1890–1940)´, politiker og borgmester i Höchst am Main
 Hans Jürgen Kallmann (1908–1991), maler
 Hans von Kusserow (1911–2001), danser og koreograf
 Ingeborg von Kusserow (1919-2014), skuespiller
 Otto Plathner (1811–1885), jurist og politiker i Frankfurter Nationalversammlung
 Adolf Sabor (1841–1907), rigsdagsmedlem
 Paul Wojtkowski (1892-1960), tysk politiker
 Joseph Marie Wronski (1776–1853), polsk filosof og matematiker

Galleri

Eksterne henvisninger 

 Wolsztyns officielle hjemmeside
 Maskindepotet

Noter 

Byer i Polen

it:Wolsztyn
Nikkel-cadmium-akkumulator

Nikkel-cadmium akkumulatorer (normalt forkortet NiCd) har før ca. 2005 været en populær akkumulator til bærbart elektronik og legetøj. Nikkel-cadmium-batterier anvender metallerne nikkel (Ni) og cadmium (Cd), som aktive kemiske stoffer.

"Memory"-effekt 
Der er delte meninger om "memory"-effekten i NiCd-akkumulatorer eksisterer:
 myte
 eksisterer

Kilder/referencer 

Genopladelige batterier
Emilia Fox

Emilia Rose Elizabeth Fox (født 31. juli 1974) er en engelsk skuespillerinde som nok er mest kendt for sin rolle som Jeannie Hurst i Randall and Hopkirk (Deceased).

Hun er datter af skuespilleren Edward Fox og skuespillerinde Joanna David. Emilia Fox taler tysk og fransk

Udvalgt filmografi 
 Silent Witness (2004-2007) TV Serie
 Cashback (2006) 
 Svigermor(d) (Keeping Mum) (2005) 
 Tigeren og sneen (La Tigre e la neve) (2005) 
 Three blind mice (2003) 
 Pianisten (2002) 
 Randall and Hopkirk (Deceased) (1999 – 2000) TV Serie
 Rebecca (1997) 
 Stolthed og fordom (Pride and prejudice) (1995)
 Merlin (2009)

Ekstern kilde/henvisning 

 

Skuespillere fra England
Dirge of Cerberus: Final Fantasy VII

er en sequel til Final Fantasy VII. Helt præcist er det 2 år efter, men det handler om Vincent Valentine, som er kendt fra Final Fantasy VII.

Spillet er til PlayStation 2, det udkom i Japan i 26. januar 2006 og kom så til USA 15. august 2006. Men det kom først til Europa i november 2006.

Referencer 

Computerspil fra 2006
Final Fantasy
PlayStation 2-spil
3D-computergrafik

3-D-computergrafik er i første omgang et udtryk for, at man på computeren skaber billeder, der giver dybde tilsvarende udviklingen i maleriet. For at være egentlig 3-dimensionelt på computeren kræver det, at man så at sige kan bevæge sig 'ind' i skærmen og ikke kun til siden og op, som det fx er kendetegnende for de 2-dimensionelle platformsspil, eller for en almindelig matematisk grafisk flade med x- og y-akse. Den tredje dimension i computergrafik tilføjer z-aksen, men vil på traditionelle computerskærme dog altid kun være en illusion eller en 'effekt', da den jo fremkommer på en 2-dimensionel flade.

Med tiden stilles der højere krav til, hvad man kan kalde 3-D-computergrafik. Det er ikke længere nok, at man kan bevæge sig i dybden, men også nødvendigt at man kan få fornemmelsen af at bevæge sig rundt om tingene, før det godtages som 3-D. Der er naturligvis tale om, at computerens processor og grafikkort lynhurtigt skifter fra ét billede med dybde til et andet, idet man flytter synsvinklen rundt om et objekt og derved skaber effekten af, at tingen "reelt" eksisterer i tre dimensioner inde i computerskærmen. 3-D-computergrafik handler således om at foregive den bedst mulige illusion på skærmen om, at tingene faktisk findes i tre dimensioner; mens der egentlig endnu slet ikke findes 3-dimensionel computergrafik. Noget sådant ville minde om det, man ser i science fiction-film, hvor genstande eller personer fx kan poppe op i det frie rum som grafiske fremstillinger, ikke kun på en flad skærm, men som noget man selv kan gå rundt om og betragte fra flere vinkler.

Burg auf 3D-computergrafik 

3D-computergrafik bruges ofte i computerspil og animationsfilm. Det bruges også til at designe virkelige produkter. Eksempelvis kan 3D-modeller printes ud med en 3D-printer.

Programmel til fremstilling af 3-D-grafik 
 Autodesk 3ds Max
 Blender
 Maya
 Google SketchUp
Cinema 4D
Henrik Ruben Genz

Henrik Ruben Genz (født 7. november 1959) er en dansk filminstruktør. Han er særlig kendt for sin spillefilm En som Hodder, der vandt en række priser som bedste børnefilm. Desuden har han virket som instruktør på en del tv-serier, bl.a. Nikolaj og Julie og Krøniken.

Han var i 2000 nomineret til en Oscar for bedste kortfilm for Bror, min bror. I 2008 fik Genz hovedprisen på den tjekkiske filmfestival i Karlovy Vary for spillefilmen Frygtelig lykkelig. Filmen har også givet ham prisen for bedste instruktion ved Chicagos Internationale Film Festival 2008 og ved Robertfesten i 2009.

Sammen med sin barndomsnabo Erling Jepsen har Genz i 2008 skrevet erindringsbogen Alting begynder i Gram.

Filmografi

Film 
 Bror, min bror (1999)
 En som Hodder (2003)
 Kinamand (2005)
 Frygtelig lykkelig
 Undskyld jeg forstyrrer (2012)
 Good People (2014)
 Tordenskjold & Kold (2016)
 Gud taler ud (2017)
 Erna i krig (2020)
 Bamse (2022)

Tv 
Homo sapiens (2000 1 episode)
De udvalgte (2000, 4 episoder)
Nikolaj og Julie (2003, 2 episoder)
Forsvar (2003, 3 episoder)
Krøniken (2004-2006, 5 episoder)
Forbrydelsen (2007, 4 episoder)
Lulu & Leon (2010, 2 episoder)
Cirkusliv i savsmuld (2011-2012, 12 episoder)Borgen (2013, 2 episoder)Bankerot (2014, 6 episoder)DNA (2019, 8 episoder)

 Bibliografi Alting begynder i Gram'' (2008)

Referencer

Eksterne henvisninger 
 

Filminstruktører fra Danmark
Robertprisen for årets instruktør
Personer i Kraks Blå Bog
Modtagere af Pråsprisen
Modtagere af Nordisk Film Prisen
Torry Gredsted

Torry Gredsted (født Thorvald Gredsted; 24. september 1885 i Odense, død 1. november 1945) var en dansk forfatter. Han fik sit gennembrud i 1918 med børnebogen Paw. En dansk indianerdrengs eventyr, den første i bogserien, der siden er blevet filmatiseret i 1959.

Han var med sine romaner med til at starte bølgen af "drengebøger" fra begyndelsen af 1920'erne.

Bibliografi (i udvalg) 

 1916 – Drenge (novellesamling)
 1918 – Paw. En dansk indianerdrengs eventyr
 1920 – Eventyrblod
 1926 – Jean Piaggi
 1929 – Klosterjægeren. En fortælling fra Højalperne
 1930 – Der spindes en ende
 1930 – Den grønne ring : Hura Kura
 1932 – Paw i urskoven
 1934 – Løftet som bandt
 1935 – Boden betales (Løftet som bandt, nr. 2)
 1937 – Drengs vilje
 1938 – Fredløs (Drengs vilje, nr. 2)

Eksterne henvisninger 
 Torry Gredsted på Dansk Forfatterleksikon
 Torry Gredsted i Historien om børnelitteratur på lex.dk
 

Børnebogsforfattere fra Danmark
Dansksprogede forfattere fra Danmark
Personer fra Odense
Hvid Schweizisk Hyrdehund

En Hvid Schweizisk Hyrdehund er en hunderace, der stammer fra USA og Canada, og kom til Europa (Schweiz) i 1970'erne.

Billeder

Eksterne henvisninger
 Hvid hyrdehund 

Hunderacer fra Schweiz
Hyrdehunde
Pride Radio

Pride Radio DK er en dansk 24-timers internetradiokanal for og af homo-, bi- og transseksuelle (LGBT). Produktionen forestås af OutPride Online.

Konceptet 
Stationen har siden sommeren 2010 sendt i døgndrift via internettet, men flere af kanalens programmer sendes af FM-stationer over hele landet. Det er bl.a. programmerne Pride Radio Weekly og The Gay Jazz Hour.

Målet er, at minimum 85 % af den spillede musik skal såkaldt "out-musik" – dvs. være indspillet af kunstnere, der er erklærede homo-, bi- eller transseksuelle. I den forbindelse besøges studiet også af en række spillede kunstere.

Lokalradiostationen Radio Rosa, der havde samme målgruppe som Pride Radio DK, lukkede den 4. august 2010, hvilket betød, at internetstationen nu er den eneste LGBT-radiostation for Danmark.

Redaktion er bygget op af en række frivillige LGBT-personer bosiddende i hele landet. Desuden samarbejder man med internationale LGBT-redaktioner.

Copenhagen Pride 
I forbindelse med Copenhagen Pride udgav stationen en række podcasts ("PrideCasts") i 2007, 2008 samt i 2009. I det sidste af årene blev dækningen udvidet med dagligt to sendetimer i København via Nørrebro Radio og omfattede desuden World Outgames 2009.

Efter en række uheldige episoder, der involverede arrangørerne bag Copenhagen Pride, valgte bestyrelsen bag Copenhagen Pride at afbryde samarbejdet for år 2010. Dette betød, at der ikke blevet produceret podcasts fra årets arrangement.

Kilder

Eksterne henvisninger 
 Pride Radio

Netradiostationer
Etableret i 2010
LGBT